Na temelju čl.77 i čl.78. Statuta Dječjeg vrtića „Gradac“, Gradac , Upravno vijeće je na 15. sjednici , održanoj dana 24.04.2019.g. donijelo je

**PRAVILNIK**

**O ZAŠTITI NA RADU**

**I. OPĆE ODREDBE**

Čl.1.

Pravilnikom o zaštiti na radu ( u daljnjem tekstu: Pravilnik) uređuje se provedba zaštite na radu i zaštita radnog okoliša u objektima Dječjeg vrtića „Gradac“ ( u daljnjem tekstu: Vrtić).

Čl.2.

Vrtić provodi zaštitu na radu radi sigurnog odvijanja odgojno obrazovnog rada, te sigurnog boravka trećih osoba u Vrtiću, a osobita zaštita je potrebna radi osiguravanja uvjeta za nesmetani tjelesni i psihofizički razvoj djece.

Čl.3.

Odredbe ovog Pravilnika primjenjuju se na radnike i korisnike Vrtića, te na treće osobe dok borave u prostorima Vrtića i pripadajućim vanjskim dijelovima radnog okoliša Vrtića.

Čl.4.

Zaštita na radu obuhvaća skup pravila kojima se štiti sigurnost i zdravlje radnika, djece i trećih osoba u Vrtiću.

Čl.5.

Zaštita na radu u Vrtiću provodi se obavljanjem poslova zaštite na radu, te primjenom propisanih i ugovorenih pravila zaštite na radu u skladu sa zakonom i provedbenim propisima.

Čl.6.

Pravila u svezi zaštite na radu obuhvaćaju:

- pravila pri održavanju sredstava rada u skladu sa sigurnosnim standardima zaštite

na radu

- mjere koje je Vrtić obvezan poduzimati radi provedbe zaštite na radu

- pravila koja se odnose na osposobljavanje i obavješćivanje radnika i poslodavca radi

postizanja potrebnog stupnja zaštite na radu i zdravstvene zaštite

- zaštitu radnika i njihovih predstavnika radi aktivnosti u svezi provedbe zaštite na

radu

- provedbu osnovnih pravila zaštite na radu (ukljanjanje ili smanjenje opasnosti na

sredstvima) i posebnih pravila zaštite na radu koja obuhvaćaju posebne uvjete koje

moraju ispunjavati zaposlenici pri obavljanju poslova s posebnim uvjetima rada.

Čl.7.

Radnici Vrtića dužni su primjenjivati pravila zaštite na radu tako da se svim sudionicima odgojno-obrazovnog procesa osigura rad na siguran način, te u najvećoj mogućoj mjeri utječe na sprečavanje nastanka ozljeda na radu, profesionalnih, te drugih bolesti i smrtnih događaja.

**II. UREĐIVANJE I PROVEDBA ZAŠTITE NA RADU**

Čl.8.

Vrtić je kao javna odgojno-obrazovna ustanova obvezan izraditi procjenu rizika kojom se utvrđuje razina rizika glede mogućnosti nastanka ozljeda na radu, profesionalnih bolesti i drugih štetnih posljedica po sigurnost i zdravlje radnika i djece u Vrtiću.

Vrtić je obvezan procjenu rizika usklađivati sa postojećim stanjem i revidirati odmah nakon svakog slučaja smrtne, skupne ili teže ozljede, utvrđenog slučaja profesionalne bolesti i drugim slučajevima kada se izmjene okolnosti sigurnosnog stanja, te na temelju rješenja inspektora rada.

Čl.9.

Procjenu rizika Vrtić može povjeriti ovlaštenoj ustanovi.

Čl.10.

Pri izradi procjene rizika obvezno sudjeluju radnici, odnosno njihovi predstavnici, ovlaštenici i stručnjaci zaštite na radu, a poslodavac po potrebi uključuje i stručnjake iz pojedinih područja.

**III. TIJELA VRTIĆA ZA PROVEDBU ZAŠTITE NA RADU**

Čl. 11.

U organizaciji i provedbi Zaštite na radu u Vrtiću posebna prava i odgovornosti imaju:

- Upravno vijeće - dužno je osigurati uređivanje i provedbu zaštite na radu sukladno

odredbama zakona i drugih propisa, te ovog Pravilnika.

- na temelju procjene opasnosti donosi Pravilnik o zaštiti na radu, odnosno izmjene i

dopune Pravilnika ,

- utvrđuje mjere za provedbu i unapređivanje mjera i stanja zaštite na radu, te način

njihovog financiranja

- razmatra izvješće o provedbi utvrđenih mjera i stanja zaštite na radu

- surađuje sa osnivačem Vrtića i drugim predškolskim ustanovama radi osiguranja

kvalitete i racionalne organizacije rada.

- ravnatelj :

- osigurava provođenje zaštite na radu ,

- nadzire primjenu pravila zaštite na radu ,

- omogućuje upoznavanje radnika s odredbama ovoga Pravilnika ,

- vodi računa o potrebi izrade procjene rizika i njenog revidiranja ,

- skrbi da je u Vrtiću u pisanom obliku utvrđena provedba zaštite na radu –

Pravilnikom o zaštiti na radu ,

- ustrojava službu za zaštitu na radu sukladno zakonskim odredbama ,

- vodi računa o potrebi osposobljavanja svih nadležnih tijela u Vrtiću, kao i

o potrebi vlastitiog osposobljavanja sukladno zakonskim obvezama ,

- skrbi o osposobljavanju svih radnika Vrtića za rad na siguran način ,

- skrbi da s radom ne započne radnik koji nije osposobljen za rad na

siguran način ,

- skrbi da se na poslovima s posebnim uvjetima rada ne zaposli osoba koja

ne udovoljava potrebnim uvjetima ,

- skrbi o promjenama okolnosti zbog kojih bi mogao biti ugrožen život,

zdravlje ili sigurnost radnika ,

- u slučaju potrebe daje odgovarajuće obavijesti i pisane upute ,

- sukladno potrebnim propisima, postavlja znakove općih obavijesti ,

- radnicima osigurava odgovarajuća osobna zaštitna sredstva i skrbi da ih

koriste pri radu ,

- osigurava da strojevi i uređaji i osobna zaštitna sredstva koja se koriste

budu u ispravnom stanju ,

- privremeno udaljuje s mjesta rada zaposlenika koji je pod utjecajem

alkohola ili drugih sredstva ovisnosti ,

- osigurava provedbu apsolutne zabrane pušenja u Vrtiću ,

- tijelima inspekcije pri nadzoru daje sve potrebne obavijesti i podatke ,

- u slučaju smrtne, skupne (dva ili više radnika) ili teže ozljede radnika

odmah izvješćuje inspekciju rada, a u roku od 48 sati dostavlja propisano

pisano izvješće ,

- izvješćuje inspekciju rada o ozljedi na radu koja je uzrokovala najmanje

trodnevni izostanak radnika s posla ,

- izvješćuje o ozljedi na radu u roku od 8 dana najbližu područnu službu

odnosno ispostavu Hrvatskog zavoda za zdravstveno osiguranje ukoliko tu

obavijest nije izvršio Odbor za zaštitu na radu , odnosno ako u Vrtiću nije

utemeljen Odbor za zaštitu na radu ,

- u slučaju profesionalne bolesti izvješćuje se najbliža područna služba

odnosno ispostava Hrvatskog zavoda za zdravstveno osiguranje u roku od

8 dana od dana nastanka okolnostina osnovi kojih postoji obveza

osiguranja za slučaj ozljede na radu i profesionalne bolesti ,

- osiguravaredovitepreglede svih strojeva i uređaja i osobnih zaštitnih

Sredstava ,

- utvrđuje plan evakuacije i spašavanja radnika i korisnika Vrtića ,

- organizira provedbu praktičnih vježbi plana evakuacije najmanje jednom

u dvije godine,

- vodi propisane evidencije i čuva propisanu dokumentaciju .

- vodi knjigu nadzora i potrebne evidencije o ozljedama na radu i

profesionalnim bolestima.

**IV. POSLOVI S POSEBNIM UVJETIMA RADA**

Čl.12.

Poslovima s posebnim uvjetima rada smatraju se poslovi koje mogu vršiti samo radnici koji osim općih uvjeta za zasnivanje radnog odnosa ispunjavaju i posebne uvjete glede zdrastvenog stanja, te psihofizioloških i psihičkih sposobnosti.

Čl.13.

Pri raspoređivanju radnika na poslove s posebnim uvjetima rada potrebno je voditi računa da radnik udovoljava u potpunosti navedenim uvjetima glede stručne sposobnosti, zdravstvenog stanja i psihičkih sposobnosti.

Čl.14.

Radnika koji je raspoređen na poslove s posebnim uvjetima rada Vrtić upućuje na pregled ovlaštenoj ustanovi odnosno specijalisti medicine rada sa svim potrebnim podacima o vrsti poslova i drugim okolnostima, u zakonski određenim rokovima.

**V. OSPOSOBLJAVANJE ZA RAD NA SIGURAN NAČIN**

Čl.15.

Ravnatelj i svi radnici Vrtića moraju biti osposobljeni za rad na siguran način.

Čl.16.

Ravnatelj Vrtića ne smije dozvoliti obavljanje poslova radnicima koji nisu osposobljeni za rad na siguran način, te nisu upoznati s pravilima zaštite na radu.

**VI. OBAVJEŠĆIVANJE IZ ZAŠTITE NA RADU**

Čl.17.

Ravnatelj je obvezan radnicima davati odgovarajuće obavijesti i pisane upute u svezi sa zaštitom na radu.

U slučaju prijeke potrebe upute mogu biti dane i usmeno.

Čl.18.

U Vrtiću moraju biti postavljeni pisani znakovi sigurnosti i znakovi općih obavijesti u skladu s odgovarajućim propisima.

Čl.19.

Ravnatelj je dužan najmanje svaka tri mjeseca izvijestiti radnike o eventualnim opasnostima i štetnostima po zdravlje radnika Vrtića, djece i trećih osoba nazočnih u Vrtiću.

**VII. ZAŠTITA NEPUŠAČA, ZABRANA UZIMANJA ALKOHOLNIH I DRUGIH SREDSTAVA OVISNOSTI**

Čl.20.

Osobita pozornost pri provedbi zaštite na radu potrebna je radi zaštite zdravlja i neometanog psihofizičkog razvoja djece.

Čl.21.

Zabranjeno je pušenje u svim zatvorenim prostorijama i vanjskim prostorima Vrtića.

Čl.22.

Pojmom zatvorena prostorija Vrtića smatraju se prostori koja koriste djeca, hodnici, sanitarni prostori, predvorje Vrtića, soba ravnatelja, prostorije za odlaganje sredstava za čišćenje, kao i svi ostali prostori koji se nalaze unutar zidova cjelokupne vrtićke zgrade.

Čl.23.

Oznake o zabrani pušenja trebaju biti istaknute na vidnim mjestima u Vrtiću u veličini slova koja moraju biti čitljiva s udaljenosti od 10 metara.

Čl.24.

Radnicima Vrtića zabranjeno je konzumiranje alkoholnih pića i drugih sredstava ovisnosti prije stupanja na rad i tijekom rada, te unošenje svih vrsta alkoholnih i opojnih sredstava u prostorije Vrtića.

Osobu koja je pod utjecajem alkoholnih i drugih sredstava ovisnosti potebno je udaljiti iz prostora Vrtića.

**VIII. KORIŠTENJE SREDSTAVA RADA I OSOBNIH ZAŠTITNIH SREDSTAVA**

Čl.25.

Vrtić je obvezan prostore za odvijanje svih aktivnosti održavati u stanju koje ne ugrožava sigurnost i zdravlje radnika, korisnika i svih posjetitelja.

Čl.26.

Vrtić je obvezan obavljati ispitivanja sredstva rada i osobnih zaštitnih sredstava, te pregled strojeva, uređaja i instalacija redovito u skladu sa zakonskim odredbama.

Čl.27.

O obavljenim ispitivanjima i pregledu strojeva i uređaja vodi se zapisnik i čuvaju odgovarajuće isprave i evidencije.

**IX. ZAŠTITA OD POŽARA, EVAKUACIJA I SPAŠAVANJE**

Čl.28.

U Vrtiću je potrebno izraditi plan evakuacije i spašavanja za slučaj iznenadnog događaja koji može ugroziti zdravlje i život (elementarna nepogoda, požar, eksplozija i sl.).

Čl.29.

S planom evakuacije potrebno je upoznati sve radnike Vrtića i na osnovi tog plana provesti praktične vježbe evakuacije najmanje jednom u dvije godine.

**X. PRVA POMOĆ I MEDICINSKA POMOĆ**

Čl.30.

U Vrtiću mora biti organizirano i osigurano pružanje prvi pomoći za slučaj ozljede na radu, ozljeda pri sudjelovanju u svim procesima rada, slučaju iznenadne bolesti, te upućivanja takve osobe na liječenje u zdravstvenu ustanovu.

Čl.31.

U Vrtiću gdje istodobno radi od 2 do 20 zaposlenih osoba najmanje jedna osoba mora biti osposobljena i određena za pružanje prve pomoći.

Čl.32.

Ormarić sa sredstvima za pružanje prve pomoći mora biti na vidnom mjestu u Vrtiću, te dostupan. Potrebno je voditi brigu o potpunosti i valjanosti sadržaja prve pomoći.

**XI. ISPRAVE I EVIDENCIJE**

Čl.33.

U Vrtiću je obvezno voditi i čuvati:

- knjigu nadzora

- evidencije o zaposlenicima osposobljenim za rad na siguran način

- evidencije o zaposlenicima raspoređenim na poslove s posebnim uvjetima rada

- evidencije o ozljedama na radu, slučajevima profesionalnih bolesti i drugim

poremećajima koji su izazvali ili mogli izazvati štetne posljedice po zdravlje i

sigurnost nazočnih u Vrtiću

- evidencije o redovitom kontrolnom ispitivanju sredstava rada, uređaja i instalacija

**XII. OBVEZE I PRAVA U SVEZI SA ZAŠTITOM NA RADU**

Čl.34.

Svi radnici zaposleni u Vrtiću obvezni su se pridržavati pravila o zaštiti na radu, te primjenjivati sve neophodne postupke radi sprječavanja ozljeda na radu, profesionalnih bolesti, te svih eventualnih oštećenja zdravlja.

Čl.35.

Radnici Vrtića obvezni su se osposobiti za rad na siguran način, te kontinuirano osposobljavati sukladno zakonskim odredbama.

Čl.36.

Prije raspoređivanja na poslove s posebnim uvjetima rada radnik je obvezan pristupiti pregledu na koji ga uputi poslodavac, te periodično, sukladno zakonskim odredbama, pristupiti naknadnim pregledima.

Čl.37.

Radnici Vrtića imaju pravo i obavezu surađivati s nadležnim tijelima Vrtića, te nitko u Vrtiću ne smije biti stavljen u nepovoljniji položaj radi sudjelovanja u aktivnostima vezanim uz promicanje i provedbu zaštite na radu.

Čl.38.

Odredbi ovog Pravilnika obvezni su se pridržavati svi zaposlenici Vrtića, korisnici, te sve treće osobe prisutne u Vrtiću.

**XIII. PRIJELAZNE I ZAVRŠNE ODREDBE**

Čl.39.

Ovaj Pravilnik stupa na snagu i počinje se primjenjivati osmog dana od dana objave na oglasnoj ploči i web stranici Vrtića.

Ovaj Pravilnik objavljen je na oglasnoj ploči dana 25.04.2019.g.

Ovaj Pravilnik stupa na snagu dana 10.05.2019.g.

Klasa: 601-02/19-02/01

Ur.br.: 2147-22-02-19-05

Ravnateljica :

Dražena Radonić

Predsjednica Upravnog vijeća :

Marija Ujdur